**Sekretarijat za kulturu i društvene djelatnosti**

Broj: 0401-006-91

Tivat: 27.05.2019.g.

Na osnovu člana 4 Odluke o kriterijumima, načinu i postupku raspodjele sredstava za izdavačku djelatnost ("Službeni list Crne Gore - opštinski propisi", br. 019/19), Sekretarijat za kulturu i društvene djelatnosti raspisuje

**JAVNI KONKURS**

**Za raspodjelu sredstava iz Budžeta Opštine Tivat opredijeljenih za izdavačku djelatnost**

1. Predmet Konkursa je raspodjela sredstava (sufinansiranje) iz Budžeta Opštine Tivat opredijeljenih za izdavačku djelatnost u 2019. godini, u iznosu od 10.000,00 eura.
2. Na Konkursu mogu učestvovati NVO, fizička i pravna lica sa teritorije Crne Gore, koji ispunjavaju kriterijume navedene u Konkursu.

Pravo učešća nemaju javne ustanove i subjekti čiji rad se finansira iz Budžeta Crne Gore, odnosno Budžeta Opštine sredstvima planiranim za kulturu, kao i nevladine organizacije kojima su odobrena sredstva za iste projekte iz Budžeta Crne Gore, odnosno Budžeta Opštine. Pravo na sufinansiranje po ovom Konkursu nema učesnik konkursa koji je sredstva za projekat dobio od drugog donatora.

Ovim Konkursom neće se sufinansirati već štampane publikacije.

1. Kriterijumi za vrednovanje projekata po ovom Konkursu su:

* umjetnički kvalitet i značaj za razvoj crnogorske i lokalne kulture,
* reference autora projekta,
* doprinos očuvanju tradicije i kulturne baštine,
* međunarodna afirmacija crnogorske kulture,
* doprinos afirmaciji stvaralaštva lica sa invaliditetom,
* usklađenost predloženog iznosa sredstava po planiranim aktivnostima projekta.

1. Prioritet za sufinansiranje imaju autori iz Tivta, odnosno autori čija je publikacija od značaja za Tivat i Boku Kotorsku.
2. Sredstvima iz budžeta Opštine može se sufinansirati projekat najviše do 50 % iznosa ukupnih sredstava potrebnih za njegovu realizaciju.
3. Prijave na Konkurs sa projektnom formom i propratnom dokumentacijom podnose se u roku od 30 dana od dana objavljivanja, zaključno sa 27.06.2019. godine, u elektronskoj formi (USB, CD), kao i u štampanom primjerku, u zatvorenoj koverti sa naznakom:

“Konkurs za izdavačku djelatnost”, neposredno na Građanskom birou Opštine ili na adresu: Opština Tivat, Sekretarijat za kulturu i društvene djelatnosti, Trg Magnolija 1, 85320 Tivat.

1. Nepotpune i neblagovremene prijave neće se razmatrati (nepotpunim prijavama smatraju se one koje nijesu dostavljene u propisanoj projektnoj formi i uz koje nije priložena propisana prateća dokumentacija).
2. Projektnu formu učesnici konkursa mogu preuzeti neposredno na Građanskom birou Opštine Tivat ili sa web portala [www.opstinativat.com](http://www.opstinativat.com).
3. Pristigle projekte vrednovaće Komisija za raspodjelu sredstava za izdavačku djelatnost, koja će sačiniti Prijedlog Odluke i dostaviti ga nadležnom organu u roku od 15 dana od dana završetka Konkursa.

Odluku o sufinansiranju projekta donosi organ lokalne uprave nadležan za poslove kulture u roku od 7 dana od dana podnošenja Prijedloga odluke.

1. Predsjednik opštine i učesnik konkursa u roku od 10 dana od dana objavljivanja Odluke zaključuju Ugovor o sufinansiranju projekta.
2. Informacije o svim pitanjima od značaja za učešće na Konkursu mogu se dobiti svakog radnog dana od 08 do 15 h u Sekretarijatu za kulturu i društvene djelatnosti, kancelarija br.12, na broj telefona 032/661-334, kao i na e-mail adresu, ana.ivanovic@opstinativat.com.